## La Generalitat denuncia que el Govern d’Espanya abandona les persones dependents de la Comunitat Valenciana i exigix que complisca amb el 50 % del finançament del sistema

*** El secretari autonòmic de Família i Servicis Socials, Ignacio Grande, recorda en el Consell Territorial de Servicis Socials que la Generalitat suporta el 80 % del cost total del sistema de dependència
* Acusa el Govern “d’asfixiar” la Generalitat i considera “ridícula” la pujada de 6 milions plantejada, que no cobrix ni el 3 % de l’increment del cost de la dependència en 2024**

La Generalitat ha denunciat que el Govern d’Espanya abandona les persones dependents de la Comunitat Valenciana i li ha exigit que complisca amb el compromís de finançar el 50 % del sistema. Així ho ha manifestat el secretari autonòmic de Família i Servicis Socials, Ignacio Grande, després de participar en la reunió del Consell Territorial de Servicis Socials celebrada a Madrid.

Grande ha criticat “la presa de pèl” del Govern central a les comunitats autònomes amb la dependència i ha recordat que, “en el cas de la Comunitat Valenciana, en 2024 rebem només un 20 % de finançament, per la qual cosa som una de les comunitats pitjor finançades en comparació amb la resta de l’Espanya”. Així mateix, ha destacat que el 80 % restant del finançament del sistema d’atenció a la dependència “és assumida per la Generalitat, la qual cosa suposa, clarament, un esforç enorme”.

En este punt, Grande ha recriminat que, “mentres el Govern acorda amb comunitats com el País Basc un finançament del 50 %, no fa el mateix amb la Comunitat Valenciana, a la qual ha finançat un 20 % en 2024 i ara planteja un increment de 6 milions d’euros, amb el qual no es cobrix ni el 3 % de la pujada que ha experimentat el cost total de la dependència en la Comunitat en 2024, és a dir una aportació ridícula que asfixia la Generalitat”.

El secretari autonòmic de Família i Servicis Socials ha explicat que el cost de la dependència en la Comunitat va passar de 1.186 milions d’euros a 1.391 milions, això és, 205 milions més en un any, per a la qual cosa el Govern “partint de l’infrafinançament al qual sotmet la Comunitat amb una aportació del 20 % del cost, per a 2025 només proposa aportar 6 milions més, asfixiant així esta Comunitat a la qual no dota d’un marc de finançament just per al sistema de la dependència”.

Ignacio Grande ha manifestat la necessitat que es duga a terme “una revisió profunda, dialogada i conjunta dels indicadors i criteris de repartiment, que responguen a la realitat actual, que siguen objectius i que garantisquen l’equitat territorial per a evitar que les comunitats autònomes hàgem de competir pel finançament de la dependència”. “L’única fórmula és senzilla: el Govern ha d’aportar el 50 % del cost i l’autonomia l’altre 50 %”, ha remarcat.

**Cortina de fum**

També ha mostrat la seua “sorpresa i indignació” després d’escoltar ahir el ministre de Drets Socials, Consum i Agenda 2030, Pablo Bustinduy, dir que exigirà al Govern que pague el 50 %. “El ministre que ha d’atendre les autonomies i finançar la dependència s’esvara dient que demanarà al Govern el que ell ha d’executar”, ha lamentat el secretari autonòmic, qui ha considerat que “este ministre és el responsable de donar solucions i, en compte d’això, fa declaracions que són una cortina de fum que evidencia, una vegada més, la falta de voluntat per a respondre a les necessitats reals de les comunitats autònomes”.

Referent a això, Grande ha recordat que “els acords cal complir-los i que, de nou, sol·licitem al Govern d’Espanya que complisca amb el compromís polític adquirit”.

Quant a les dades específiques, en 2023, dels 1.186,18 milions d’euros, l’aportació del Ministeri va ser de 264,4 milions d’euros, a penes el 22,29 % del cost total, mentres que la Generalitat va assumir 921,7 milions, el 77,71 %.

En 2024, l’aportació ministerial es va reduir a 284,5 milions, només el 20,45 % dels 1.391,47 milions d’euros que va costar la dependència en la Comunitat, davant dels 1.106,9 milions que va assumir la Generalitat, la qual cosa representa un infrafinançament de 411,2 milions d’euros.

El Govern sotmet a un “abandó als valencians i, a causa de l’infrafinançament del sistema de la dependència, la Generalitat Valenciana no ha rebut 3.479 milions d’euros en matèria de dependència”.

Grande ha assenyalat que “la Generalitat està assumint la major part del cost de la dependència, la qual cosa suposa un gran esforç, perquè, a més, estem batent rècord d’assistència, amb 168.429 persones ateses en el sistema en 2024”.

Finalment, el secretari autonòmic de Família i Servicis Socials ha indicat que “la Generalitat continuarà lluitant per un finançament just i suficient que garantisca els drets de les persones dependents i la sostenibilitat del sistema en el futur”.

Fecha: 19/06/2025